སྔོན་ཐོན་གྱི་ས་ཆའི་སློབ་གྲྭ་དག་ལ་མཚོན་ན།སློབ་མའི་རྒྱུད་ལ་རང་རྟོཊ་རང་འགུལ་གྱི་གོམས་གཤིས་ཤིག་གཞི་ནས་ཆགས་ཡོད་པ་རེད།དེ་ནི་དགེ་རྒན་དང་ཕ་མ་སོགས་འཚོ་བའི་ཁོར་ཡུག་གི་མི་ལ་འབྲེལ་ནས་བྱུང་བ་ཞིག་རེད།ཡིན་ནའང་།ང་ཚོའི་བོད་ཁུལ་གྱི་སློབ་གྲྭ་ཆུང་འབྲིང་གི་སློབ་མ་དག་ལ་མཚོན་ན།རང་རྟོགས་རང་འགུལ་གྱི་གོམས་གཤིས་ཆགས་ཡོད་མཁན་ཧ་ཅང་ཉུང་ལ།དགེ་རྒན་དང་ཕ་མ་རྣམས་ཀྱིས་ཀྱང་སློབ་མར་རང་རྟོགས་རང་འགུལ་གྱི་གོམས་གཤིས་ཤིག་ཆགས་པར་འབད་པ་མི་བྱེད་པར་ལྡོག་ཕྱོགས་ཀྱི་ནུས་པ་འདོན་སྤྲོད་བྱེད་ཀྱིན་ཡོད་དེ།སློབ་མ་དག་གིས་དགེ་རྒན་དང་ཕ་མ་རྣམས་ཀྱིས་ལྟ་རྟོག་དང་སྐུལ་མ་བྱས་ན་ད་གཟོད་སྦྱང་བ་བྱེད་པ་དང་།དེ་ལས་ལྡོག་སྟེ་ལྟ་རྟོག་དང་སྐུལ་མ་མ་བྱས་ཚེ་རང་དགར་དུས་བདའ་བཞིན་ཡོད་པ་དང་སློབ་མས་སློབ་སྦྱོང་བྱེད་པ་ནི་དགེ་རྒན་དང་ཕ་མའི་ཆེད་དུ་ཡིན་པ་ལྟ་བུ་ཞིག་ཆགས་འདུགའདི་ནི་དགེ་རྒན་དང་ཕ་མ་རྣམས་ཀྱིས་སློབ་མ་དག་ལ་རང་རྟོགས་རང་འགུལ་གྱི་འདུ་ཤེས་དང་ཁོར་ཡུག་སྔར་ནས་རྒྱུན་གོམས་སུ་འགྱུར་བར་འབད་པ་མ་བྱས་པས་ལན་པ་ཡིན།གཞན་ཡང་གཞི་རིམ་གྱི་ས་ཆ་ཁ་ཤས་ཤིག་ན་སློབ་ཆུང་གི་སློབ་མ་ཞིག་ལའང་རྒྱུགས་ལེན་དུས་མནོལ་བསང་གདུག་པ་དང་།རི་བསང་གཏོང་བ།བཅའ་བ་རིམ་གྲོ་བསྒྲུབ་པ་སོགས་ཀྱང་བྱེད་བཞིན་ཡོད།དེ་ལ་དགོས་པ་མེད་ཅེས་སྨྲ་ཁེགས་ནའང་།སློབ་མའི་རྒྱུད་ལ་ཆུང་ངུའི་དུས་ནས་གཞན་བརྟེན་གྱི་འདུ་ཤེས་ཤིག་ཆགས་སུ་བཅུག་ན་ནོར་འཁྲུལ་ཆེན་པོ་ཞིག་ཡིན་པས།ང་ཚོས་བོད་ཁུལ་དང་ལྷག་པར་གཞི་རིམ་གྱི་སློབ་མ་དག་ལ་རང་རྟོགས་རང་འགུལ་གྱི་གོམས་གཤིས་ཤིག་ཆགས་པར་འབད་པ་བྱེད་དགོས་པ་དང་།བྱ་བ་ཅི་དང་ཅི་བསྒྲུབ་ཀྱང་གཙོ་བོ་རང་ལ་རག་ལས་པའི་ངེས་ཤེས་བརྟན་པོ་ཞིག་འདྲོང་བར་བྱེད་རྒྱུ་ནི་ཧ་ཅང་གལ་ཆེའོ།།